पाएं अपने शहर की ताज़ा ख़बरें और फ्री ई-पेपरडाउनलोड करें
जिले में किसी भी शादी, मुंडन, गृह प्रवेश, तीये की बैठक, 12वीं या 13वीं के समारोह में पंडित, पुरोहित को धार्मिक अनुष्ठान के लिए आमंत्रित किया जाएगा तो वह आयोजक को यथा सम्भव आयोजन टालने या स्वयं के स्तर पर ही कार्यक्रम आयोजित करने, वर्चुअल रूप से धार्मिक आयोजन में सहयोग लेने के लिए समझाएगा। फिर भी अति आवश्यक परिस्थिति हुई तो शादी में गाइडलाइन के अनुसार कम से कम व्यक्तियों के उपस्थित रहने, नवीनतम गाइडलाइन की पूर्ण पालना का संकल्प दिलाने पर ही धार्मिक अनुष्ठान करने के लिए राजी होगा। गृह प्रवेश, मुंडन जैसे कार्यक्रम में पंडित, पुरोहित किसी भी स्थिति में उपस्थित नहीं होगा।
यह संकल्प मंगलवार को जिले के विप्र फाउंडेशन, अखिल भारतीय गुर्जर गौड महासभा, अंतरराष्ट्रीय गुर्जर गौड महासभा के पदाधिकारियों ने कलेक्टर के साथ हुई वर्चुअल बैठक में लिया। इससे भी एक कदम आगे बढते हुए अंतरराष्ट्रीय गुर्जर गौड महासभा की जिला इकाई के पदाधिकारियों ने निर्णय लिया कि उनके संगठन से जुड़ा कोई भी व्यक्ति या परिवार न तो 17 मई तक अपने परिवार में शादी समारोह आयोजित करेगा, न ही किसी दूसरे समाज के व्यक्ति की शादी में धार्मिक कार्य सम्पन्न करवाएंगे।
वीसी में कलेक्टर राजेन्द्र किशन ने इन सभी को जिले में कोरोना संक्रमण की स्थिति की जानकारी दी तथा स्वविवेक से निर्णय लेने की अपील की। कलेक्टर ने कहा कि संक्रमण की रोकथाम एवं कोरोना के खिलाफ लडी जा रही इस लडाई को आमजन के सहयोग से ही जीता जा सकता है।अंतरराष्ट्रीय गुर्जर गौड़ महासभा जिला अध्यक्ष लालचन्द गौतम ने बताया कि एक भी व्यक्ति की जान न जाए, यह हम सबका लक्ष्य होना चाहिए। आज मानव जीवन को बचाना ही पहली प्राथमिकता है। विप्र फाउंडेशन की महिला विंग प्रदेश अध्यक्ष डॉ. विमला शर्मा ने बताया कि मृत्यु भोज को हमने पहले ही समाप्त कर दिया है। केवल 12 लोग या हो सके तो केवल 1 व्यक्ति को ही जिमाने का प्रावधान कर दिया गया है, ताकि कोरोना संक्रमण न फैले।
शादी वर और वधू के साथ ही उसके परिजनों के लिए अविस्मरणीय खुशियों, यादों का मौका होती है, लेकिन जब आसपास मौत और भयानक बीमारी का खतरा मंडरा रहा हो तो इन खुशियों के बजाय तनाव और निराशा प्रबल हो जाती है। विप्र फाउंडेशन के जिला अध्यक्ष सुरेन्द्र शर्मा ने कहा कि आज आपदा का समय है। मानव जाति को इस संकट से बचाने के लिए सभी अपने घर से ही पूजा पाठ करें। पुरोहित अपने यजमान को फोन पर या वर्चुअल मंत्र पढ़ा सकते हैं या उनके लिए टेली पूजापाठ कर सकते हैं। उल्लेखनीय है कि नवीनतम गाइडलाइन में शादी में 31 व्यक्तियों से अधिक के उपस्थित होने पर पाबंदी है।
मुख्यमंत्री ने अपील की थी कि आपदा की इस घडी में शादी समारोहों को स्थगित करना बेहतर रहेगा।वर्चुअल बैठक में आचार्य बालकृष्ण शास्त्री गंगापुर, लोकेश शास्त्री बौंली, पंडित पूरण शास्त्री दुब्बी, पंडित हनुमान शास्त्री मलारना डूंगर, पंडित प्रेम शास्त्री बामनवास, आचार्य सत्यनारायण शास्त्री, आचार्य ब्रजेश शास्त्री, सवाईमाधोपुर एसडीएम कपिल शर्मा, सहायक निदेशक ब्रजेश सामरिया, पीआरओ सुरेश चन्द्र गुप्ता भी शामिल रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn